Folketing
2007-12-06

Det viser jo i virkeligheden, hvor dybt paradoksal hele tankegangen bag den nye traktat er, og i hvilken retning man ønsker EU skal gå. Og det understreger i øvrigt behovet for, at vi naturligvis skal have en folkeafstemning om Lissabontraktaten. Nuvel. Når man ser på, hvordan EU bruger borgernes midler, så tror jeg, at de fleste efter at være dykket ned i revisionsrapporterne og analyserne vil blive temmelig nedslåede. Ser man på den måde, som strukturstøtten forvaltes på, kan man se, at de primære modtagerlande er gamle medlemslande. Tanken om, at strukturstøtten skulle være noget, man gav, for at lande i en midlertidig krise kunne komme ud af den og komme videre og få opbygget en god industri, stemmer ikke overens med virkeligheden. For virkeligheden er, at de primære modtagerlande af omfordelingspuljerne i EU er Grækenland, Portugal og en række andre sydeuropæiske lande, som har været medlemmer i rigtig mange år. Derfor er strukturstøtten snarere over en sovepude, end den er et egentligt incitament til at få reformer gennemført, og derfor bør strukturstøtten hurtigst muligt afvikles.